[{"text_idx": "#000001", "text": "Ur stal-besked nevez e bro Daoulaz"}, {"text_idx": "#000002", "text": "Eman\u0303 Ophe\u0301lie Bonetti o krouin\u0303 he stal-besked e bro Daoulaz. Fellout a ra dezhi labourat gant pesketaerien ha pesketaerezed hag a labour en un doare padus ha gwerzhan\u0303 pesked deus ar vro."}, {"text_idx": "#000004", "text": "Dibab ha labourat gant an dorn"}, {"text_idx": "#000005", "text": "Kenderc\u2019hel a ra da c\u2019houde Ophe\u0301lie gant ar vicher en ur gourmarc\u2019had hag en ur stal-besked kostez Lyon eus he 21 bloaz d\u2019he 24 bloaz ha gant kevratou\u0300 bihan goude se betek en em gavout e Naoned. \u201cGoude ur mare em eus bet c\u2019hoant da chom a-sav. Ne oan ket a-du ken da werzhan\u0303 pesked maget en ur mod industriel evel chifretez eus Ecuador pe eoged eus Norvegia. Na da brenan\u0303 pesked digant mareourien kennebeut. Amzer prientin\u0303 a vez gounezet pa brener digant mareourien : didroc\u2019het e vez ar pesked gante. Met ne blij ket din ar mod-se d\u2019ober, kalz a voued a vez foranet\u201d, emezi."}, {"text_idx": "#000006", "text": "Chen\u0303ch micher a ra neuze e-pad ur mare, tremen he diplom martolodez, beajin\u0303 ha keginan\u0303 e-bourzh ur vag-dre-lien ; hag en em stumman\u0303 war ar man\u0303sonerezh hengounel ouzhpenn-se. En em stalian\u0303 a ra da c\u2019houde e bro Daoulaz. \u201cSon\u0303jet em eus : ma tigoran va stal-besked e vo aman\u0303 ! Bezan\u0303 peskerez a rae diouer din ha n\u2019eus ket kalz staliou\u0300-pesked er vro\u201d. Ha setu lan\u0303set ar raktres stal-besked En Rouget Noir. Ur stal-besked fin\u0303vus eo a yelo da varc\u2019hadou\u0300 bro Daoulaz (Loperc\u2019hed, Rostivieg...) hag a werzho pesked deus ar vro pesketaet er vro ha diouzh ar c\u2019houlz-amzer. \u201cMe a garfe ivez mirout ur penndevezh bep sizhun evit gwerzhan\u0303 pesked a di da di d\u2019an dud a vez diaes dezho fin\u0303val, evel an dud nammet pe ar mammou\u0300 o-unan\u201d."}, {"text_idx": "#000007", "text": "\u201cMe a fell din labourat pep tra gant an dorn, ar pezh a dalvez mont da welet ar besketaerien war-eeun pe ar c\u2019hoc\u2019hu pesked hag ober ma zanavennou\u0300. Gallout a ran ivez azasaat ma labour hatroc\u2019han\u0303 diouzh ar goulenn. A bouez eo an doare da labourat ar pesked, dibab digant peseurt pesketaerien e prener ar pesked hag al lec\u2019h hag an doare m\u2019int bet pesketaet\u201d, a zispleg ar plac\u2019h 34 bloaz."}, {"text_idx": "#000008", "text": "Un tamm skoazell evit stagan\u0303 ganti"}, {"text_idx": "#000009", "text": "\u201cMa gouiziegezh ha ma c\u2019hontilli am eus hepken !\u201d, a c\u2019hoarzh Ophe\u0301lie. Evit ar peurrest e vo graet un amprest ganti digant ar bank hag unan all digant ar c\u2019hleub Cigales a sikour ar raktresou\u0300 kengred. BGE Penn-ar-bed \u2014 Boutique de gestion espace \u2014 a ambroug anezhi da grouin\u0303 hec\u2019h embregerezh, pe c\u2019hoazh Entreprendre au Fe\u0301minin Bretagne : \u201cLakaet o deus ac\u2019hanon e darempred gant plac\u2019hed Haliotika er Gelveneg. Plijout a rafe din labourat gant plac\u2019hed. Alies e vez padus o fesketaerezh\u201d, eme Ophe\u0301lie."}, {"text_idx": "#000010", "text": "Lan\u0303set he deus ivez ur c\u2019houlzad arc\u2019hantaouin\u0303 war internet : tikiji tombola ha priziou\u0300 e-leizh zo da c\u2019hounit. An arc\u2019hant dastumet a sikouro anezhi da brenan\u0303 ur c\u2019hamion da vont war ar marc\u2019hadou\u0300 ha, dreist-holl, da baean\u0303 an 10 000 \u20ac kred evit gallout prenan\u0303 pesked e koc\u2019huiou\u0300 pesked Breizh."}, {"text_idx": "#000011", "text": "Gallout a reer sikour ar stal-besketan\u0303 En Rouget Noir da lan\u0303san\u0303 el lec\u2019hienn Kengo. Digor eo ar c\u2019houlzad arc\u2019hantaouin\u0303 betek an 19 a viz Genver 2023. Digerin\u0303 a raio En Rouget Noir en nevezamzer."}, {"text_idx": "#000013", "text": "Prenan\u0303 an niverenn-man\u0303 e stumm PDF (1 \u20ac) : aman\u0303Koumanantin\u0303 : aman\u0303"}, {"text_idx": "#000015", "text": "Stumm paper pe niverel, priziou\u0300 izel, formulennou\u0300 dishen\u0303vel, ..."}, {"text_idx": "#000016", "text": "Ar gazetenn en he stumm PDF da bellgargan\u0303 bep sizhun"}]